Diari Oficial de la Generalitat Valenciana


Sumari del DOGV 2945, del 05-03-1997 (1997/805757)

RESOLUCIÓ de 23 de juliol de 1997, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2945

Data del DOGV
:   05-03-1997

Secció del DOGV
:   ALTRES DISPOSICIONS

Número del document
:   1997/805757


Data del document
:   23-07-1996

Organisme emissor
:   Conselleria de Medi Ambient

Tipus de document
:   Resolució

RESOLUCIÓ de 23 de juliol de 1997, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.  
Vist l'expedient 92/96-AIA, referent a la reobertura d'una antiga pedrera de roca calcària, amb el doble objecte d'aconseguir la posterior restauració de la seua superfície per a ús principalment agrícola, la qual afecta el terme municipal de Llaurí (la Ribera Baixa), el promotor de la qual és l'empresa Barranc de Canet, SL.  
Vist que l'estudi d'impacte ambiental va ser presentat directament pel promotor en data 22 de març de 1996, a fi de poder realitzar les consultes pertinents, i va ser posteriorment remés pel Servei Territorial d'Indústria i Energia de València en data 4 d'abril, que va comunicar l'inici de la seua tramitació.  
Vist que l'estudi d'impacte ambiental ha sigut sotmés al tràmit d'informació pública pel Servei Territorial d'Indústria i Energia, mitjançant un anunci publicat en el Butlletí Oficial de la Província de València número 93, de data 19 d'abril de 1996, sense que s'hi presentaren al·legacions, segons consta en el corresponent certificat del director territorial, rebut en data 13 de juny,  
Vist que, com a conseqüència de les consultes realitzades a l'Ajuntament de Llaurí, a la Direcció General de Patrimoni Artístic, a la Direcció General de Desenvolupament Forestal i a la Subdirecció Territorial de Medi Ambient, s'han rebut, en les dates que s'indiquen, les dues respostes següents:  
- Informe de l'Ajuntament de Llaurí (24.06.96) en què dóna compte que l'actuació prevista compleix, en principi, les especificacions urbanístiques vigents i afecta un «Zona de regeneració ambiental de pedreres» (àrea 1-B), on s'admet com a ús el moviment de terres i l'extracció i transformació d'àrids. D'altra part, manifesta que el projecte redactat no especifica l'itinerari que han de seguir els camions que transporten allò extret fins a assolir el camí rural existent. Y de l'experiència recollida en l'anterior extracció d'àrid efectuada per raó de la construcció de l'autopista A-7, se suposa que la circulació de vehicles s'efectuaria de nou per l'interior del llit natural del barranc de Canet, la titularitat del qual pertany a la Confederació Hidrogràfica del Xúquer que, per això, haurà d'emetre el preceptiu informe tècnic. En tot cas, com els camions de 12 metres que especifica el projecte circularan per un camí rural competència de l'Ajuntament, adverteix que la seua amplària és insuficient en el tram comprés entre el barri Miramar i el camí del Cementeri, quan en l'encreuament de dos vehicles un d'ells siga de gran tonatge; així mateix, recorda que el ferm actual està afectat per enfonsaments per raó del pas de camions.  
- Informe de la Direcció Territorial de Medi Ambient (08.07.96), en el qual es posa de manifest que l'activitat no afecta vies pecuàries classificades, per la qual cosa no hi ha inconvenient per a la seua realització en aquest sentit.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5 Llei 2/1989 atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, a l'únic efecte ambiental, i sense perjudici de la prèvia obtenció de les autoritzacions sectorials que li siguen aplicables, i en especial de la llicència d'activitat municipal, la reobertura de l'explotació minera Barranc de Canet, del terme municipal de Llaurí, tenint en compte que pretén restaurar un àrea afectada per antigues labors mineres, d'acord amb el contingut de l'estudi d'impacte ambiental-pla de restauració tramitat i el compliment de les condicions següents:  
1. Abans d'iniciar qualsevol actuació extractiva en l'àrea de la pedrera, el promotor haurà de disposar de les autoritzacions pertinents per a poder accedir-hi a través de la xarxa de camins existent. En el supòsit d'haver d'obrir algun nou vial, s'atendrà allò disposat en la Llei d'Impacte Ambiental, segons allò previst en l'annex I, apartat 1.i del Decret 162/1990.  
2. L'explotació tindrà caràcter descendent i haurà de desenvolupar-se per fases, de manera que es restauren els bancs superiors a mesura que queden esgotats, alhora que continua l'extracció en cotes inferiors a aquests. Les labors de restauració hauran de desenvolupar-se amb caràcter preferent, de manera que aquestes constituïsquen, tal com proposa l'estudi d'impacte ambiental, l'objectiu principal de l'actuació minera. Amb aquest fi, el promotor haurà de justificar els successius plans de labors anuals tenint en compte el dit objectiu.  
3. Haurà de quedar sense explotar el sector nord-oriental i més alt del perímetre de l'explotació projectada, que no es troba afectat per les antigues extraccions i presenta un pendent acusat; aproximadament per damunt de la cota de 190 metres. A més, resulta molt escàs el volum de roca aprofitable respecte al dany ambiental que s'hi produiria.  
4. En les zones restaurades s'aplicaran els regs que resulten necessaris per al perfecte desenvolupament de les espècies vegetals implantades i sembrades i es procedirà a les cures i la reposició de malls que calguen.  
5. Es recorda al promotor la prohibició de realitzar qualsevol tipus d'abocament no autoritzat; especialment d'olis o altres residus generats pel manteniment de la maquinària, que hauran de ser gestionats per un taller o gestor autoritzats, d'acord amb la Llei 20/1986, Bàsica de Residus Tòxics i Perillosos.  
6. El promotor queda obligat a presentar davant el Servei Territorial d'Indústria i Energia, abans del 31 de gener de cada any, un informe anual en què es recullen el balanç i l'estat actual de l'explotació, respecte als volums extrets i aprofitats i a l'aplicació de les mesures protectores i correctores previstes en el pla de restauració-estudi d'impacte ambiental, com també qualsevol possible incidència en el seu desenvolupament. El Servei Territorial d'Indústria i Energia remetrà a aquesta Conselleria una còpia de l'esmentat informe.  
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no s'hi pot interposar cap recurs, sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 23 de juliol de 1996.- La directora general de Qualitat Ambiental: Gloria Arnandis Boix.